Viinivaaran varavesihanke

Hanna Sandqvist

Suunnittelupäällikkö, Oulun Vesi, hanna.sandqvist@ouka.fi

**Oulun kantakaupungin vedenhankinta perustuu Oulujoesta otettavaan raakaveteen. Kantakaupungin jakelualue kuuluu alhaiseen varmuusluokkaan (luokka III) ainoana suurena vesilaitoksena Suomessa.** **Varavesihankkeen keskeisin lähtökohta on poikkeustilanteisiin varautuminen ja vedenhankinnan varmuuden parantaminen. Viinivaara -vaihtoehto on valittu vedenhankinnan varmistamisratkaisuksi, koska sillä pystytään pitkällä aikavälillä parhaiten ja varmimmin turvaamaan vedenhankintaa pintaveden rinnalla ja ratkaisu on kokonaistaloudellisesti edullisin.**

Pitkään vireillä olleesta Oulun Veden varavesihankkeesta saatiin Pohjois-Suomen aluehallintoviraston päätös marraskuussa 2023. Varavesihankkeen keskeisin tavoite on varmistaa pintavettä käyttävän Oulun kantakaupungin vedenhankintaa. Huoltovarmuuden merkitys sai tämän lupakäsittelyn aikana uuden merkityksen.

Lupa vedenottoon saatiin kaikille haetulle 11 vedenottamolle Viinivaaran ja Kälväsvaaran pohjavesialueilla. Luvan mukainen vedenottomäärä on 9 000 m3 vuorokaudessa. Haettu vedenottomäärä oli 11 000 m3. Aluehallintovirasto myönsi luvan toistaiseksi voimassa olevana. Oulun Veden tulee jättää lupamääräysten tarkistamista koskeva hakemus viimeistään kuuden vuoden kuluessa pohjavedenoton aloittamisesta.

Aluehallintovirasto totesi, että Oulun kaupungin vedensaanti on pystyttävä turvaamaan myös häiriö- ja poikkeustilanteissa. Lisäksi päätöksessä todettiin, että hankkeesta yleiselle edulle saatava hyöty on erittäin merkittävä, mutta varsinaisessa lupaharkinnassa painopoiste on selvästi hankkeen luontovaikutuksissa erityisesti Kiiminkijoen ja Olvassuon Natura-alueille sekä lähteisiin kohdistuvissa vaikutuksissa.

Vakiintuneesta vesitalouslupakäytännöstä poiketen lupamääräyksiin sisältyy Pohjois-Pohjanmaan ELY-keskukselle maksettava vuotuinen 100 000 euron maksu, joka on käytettävä pohjaveden otosta luonnon monimuotoisuudelle aiheutuvien haittojen estämiseen ja lieventämiseen sekä pintavesien tilan parantamiseen vedenoton vaikutusalueella.

Oulun Veden tulee maksaa päätöksen mukaan kalatalousmaksua 20 000 euroa vuodessa. Lupahakemuksessa esitetyn kalataloudellisen vaikutus- ja vahinkoarvion perusteella vuotuiseksi kalatalousmaksuksi oli esitetty 5 000 euroa.

Vedenottoalueilla ja niiden läheisyydessä on paljon lähteitä. Alueella on myös poikkeuksellisen isoja lähteitä. Lupahakemukseen kuuluvassa lähdeselvityksessä inventoitiin yhteensä 119 lähdettä. Pohjavedenoton vaikutukset arvioitiin kaikkiaan 24 lähteeseen. Aluehallintovirasto myönsi päätöksellään luvan lähteiden luonnontilan vaarantamiskiellosta poikkeamiseen viiden lähteen osalta. Lähteiden osalta on lisäksi asetettu lupamääräys, jossa seitsemälle isolle lähteelle on asetettu vähimmäisvirtaama, joka tulee varmistaa kaikissa tilanteissa.

Kahden vedenottamon, jotka eniten vaikuttavat Kiiminkijoen Natura-alueen pikkujoet ja purot -luontotyyppiin kuuluvaan Sorsuanojaan, vedenotto on sidottu alapuolisessa vesistössä olevan Nuorittajoen Perttusen mittausaseman virtaamiin. Vedenotto on keskeytettävä kahden vedenottamon osalta äärimmäisissä alivirtaamatilanteissa silloin, kun Nuorittajoen virtaama alittaa 1,0 m3 sekunnissa.

Lupapäätöksessä tarkkailu on määritetty selvästi hakijan esittämää tarkkailusuunnitelmaa laajempana. Tarkkailu käsittää tavanomaisten pohjavesipintojen seurannan lisäksi mm. pinta- ja virtavesien seurantaa, kalataloustarkkailua, lähteiden sammallajiston seurantaa, kasvillisuusseurantaa ja lähteiden virtaamien mittaamista.

Aluehallintoviraston päätös ei ole tullut lainvoimaiseksi. Päätöksestä ovat valittaneet Pohjois-Pohjanmaan ELY-keskus, Varsinais-Suomen ELY-keskus ja Metsähallitus sekä muutamat muut tahot, joten lupa-asian käsittely tulee jatkumaan Vaasan hallinto-oikeudessa.